钦定古今图书集成/明伦汇编/宫闱典/第092卷 > 琼华长公主 下嫁孟知祥
## 钦定古今图书集成/明伦汇编/宫闱典/第092卷 > 琼华长公主 下嫁孟知祥

按《五代史孟知祥传》：“知祥字保引，邢州龙冈人也。庄
宗为晋王，以知祥为中门使，迁马步军都虞候。庄宗
建号，以知祥为太原尹。已而唐兵破蜀，庄宗遂以知
祥为成都尹、剑南西川节度副大使。庄宗崩，明宗入
立，知祥乃训练兵甲，阴有王蜀之志。明宗欲以恩信
怀之，乃遣客省使李仁矩慰谕知祥，并送琼华公主”
归之。长兴元年，加拜知祥中书令。是岁九月，知祥遂
举兵反。是秋，明宗改封琼华公主为福庆长公主。有
司言：“前世公主受封，皆未出降，无遣使就蕃册命之
仪。”诏有司草具新仪，乃遣秘书监刘岳为册使。岳行
至凤翔，闻知祥反，乃旋。明宗下诏削夺官爵。昭武军
留后赵季良等请知祥称王，以墨制行事。知祥表请
封蜀王，且言福庆公主已死，明宗为之发哀，遣阁门
使刘政恩为宣谕使。政恩复命，知祥始遣其将朱湿
来朝。四年二月，制以知祥检校太尉，兼中书令、行成
都尹、剑南东西两川节度、管内观察处置、统押近界
诸蛮、兼西山八国云南安抚制置等使。遣工部尚书
卢文杞册封知祥为蜀王。十一月，明宗崩。明年二月，
即皇帝位，国号蜀。六月，知祥卒，谥为《文武圣德英烈
明孝皇帝》，庙号高祖。